b'\n_START_ARTICLE_\nIhtis\n_START_SECTION_\nRiba v evangelijih\n_START_PARAGRAPH_\nRiba ima \xc5\xbee v Svetem pismu mo\xc4\x8dan simbolni pomen, zato ni \xc4\x8dudno, da je kasneje postala eden izmed najpomembnej\xc5\xa1ih in najprepoznavnej\xc5\xa1ih kr\xc5\xa1\xc4\x8danskih simbolov. Kar nekaj Jezusovih u\xc4\x8dencev je bilo ribi\xc4\x8dev. Ko je Jezus poklical apostola Petra in Andreja je rekel: \xc2\xbbHod\xc3\xadta za menoj in naredil vaju bom za ribi\xc4\x8da ljudi.\xc2\xab\xc2\xa0(Mt 4,19)._NEWLINE_Ko je videl, da je mno\xc5\xbeica pettiso\xc4\x8dih mo\xc5\xbe brez \xc5\xbeena in otrok la\xc4\x8dna, je storil \xc4\x8dude\xc5\xbe in pomno\xc5\xbeil 5 hlebov in 2 ribi, tako da so se vsi nasitili in \xc5\xa1e za 12 polnih ko\xc5\xa1ar je ostalo (Mt 14,13-21)._NEWLINE_Tudi Nebe\xc5\xa1ko kraljestvo Jezus primerja z mre\xc5\xbeo, ki jo vr\xc5\xbeejo v morje in zajame ribe vseh vrst. Ko se napolni, jo potegnejo na obre\xc5\xbeje, sedejo in odberejo dobre v posodo, slabe pa pome\xc4\x8dejo pro\xc4\x8d. Tako bo ob koncu sveta: pri\xc5\xa1li bodo angeli in lo\xc4\x8dili hudobne od pravi\xc4\x8dnih. Pahnili jih bodo v ognjeno pe\xc4\x8d. Tam bo jok in \xc5\xa1kripanje z zobmi (Mt 13,47-50)._NEWLINE_Po vstajenju se je prikazal sedmim u\xc4\x8dencem, ki so celo no\xc4\x8d zaman lovili ribe. Svetoval jim je, naj mre\xc5\xbeo vr\xc5\xbeejo na desno stran \xc4\x8dolna. In res, ulovili so polno velikih rib; bilo jih je sto triinpetdeset (Jn 21,1-14)._NEWLINE_Znana pa je tudi zgodba o tempeljskem davku. V Kafarnaumu so k Petru pri\xc5\xa1li davkarji. Jezus mu pravi, naj vseeno pla\xc4\x8da, \xc4\x8detudi mu uradno ni treba, in sicer naj gre k jezeru, vr\xc5\xbee trnek in potegne ven prvo ribo, ki se bo ujela. Jezus nadaljuje: \xc2\xbbOdpri ji usta in na\xc5\xa1el bo\xc5\xa1 stat\xc3\xaar. Vzemi ga in jim ga daj zame in zase.\xc2\xab\xc2\xa0(Mt 17,24-27).'